FI Euroopan unionin virallinen lehti C 234/2

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

(2006/C 234/02)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

5 artiklassa ja 17 artiklan 2 kohdassa tarkoitettu rekisteröintihakemus

”BANON”

EY nro: FR/PDO/005/0290/7.5.2003

SAN ( X ) SMM ( )

Tämä yhteenveto on laadittu ainoastaan tiedotustarkoituksiin. Asianomaisia kehotetaan yksityiskohtaisten tietojen saamiseksi tutustumaan eritelmän täydelliseen toisintoon, joka on saatavissa 1 kohdassa mainituilta kansallisilta viranomaisilta tai Euroopan komissiolta (1).

1. Jäsenvaltion toimivaltainen viranomainen:

Nimi: Institut National des Appellations d'Origine Osoite: 51, rue d'Anjou F-75008 Paris Puhelin: (33-1) 53 89 80 00 Faksi: (33-1) 42 25 57 97 Sähköposti: info@inao.gouv.fr

2. Hakijaryhmittymä:

Nimi: Syndicat Interprofessionnel de Défense et de Promotion du Banon Osoite: MRE — Route de la Durance F-04100 Manosque Puhelin: (33-4) 92 87 47 55 Faksi: (33-4) 92 72 73 13 Sähköposti: frecapvincent@wanadoo.fr Kokoonpano: producteurs/transformateurs ( X ) autres ( )

3. Tuotelaji:

Luokka 1.3 — Juustot

4. Eritelmä (yhteenveto 4 artiklan 2 kohdan edellytyksistä)

4.1 Nimi: ”Banon”

4.2 Kuvaus: ”Banon”-juusto on pastöroimattomasta vuohen kokomaidosta valmistettu pehmeä juusto. Se valmistetaan nopeasti koagulaatiota käyttäen (juoksetteella aikaansaatu juustouma). Kypsytetty juusto kääritään jalokastanjan luonnollisiin ruskeisiin lehtiin (eli peitetään kokonaisuudessaan niillä), jotka sidotaan 6–12 luonnonniininauhan avulla.

Vähintään 15 kypsytysvuorokauden jälkeen, joista 10 tapahtuu lehtiin käärittynä, ”Banon” on massaltaan tasalaatuinen, kermainen, samettinen ja notkea. Sen kuori on lehtien alta kermankeltainen. Juuston halkaisija lehdet mukaan luettuina on 75–85 mm ja korkeus 20–30 mm. Ilman lehtiä ja kypsytysjakson jälkeen ”Banonin” nettopaino on 90–110 g.

Juustossa on oltava kuivauksen jälkeen ainakin 40 grammaa kuiva-ainetta 100:aa juustogrammaa kohti ja 40 grammaa rasvaa 100:aa juustogrammaa kohti.

4.3 Maantieteellinen alue: Maito tuotetaan ja juustot jalostetaan ja kypsytetään seuraavat kunnat käsittävällä maantieteellisellä alueella:

Alpes-de-Haute-Provencen departementti (04):

Banonin kantoni: Banon, L'Hospitalet, Montsalier, Redortiers, Revest-des-Brousses, Revest-du-Bion, La-Rochegiron, Saumane, Simiane-la-Rotonde

Dignen kantoni: Digne-les-Bains

Digne Estin kantoni: Marcoux

Digne Ouestin kantoni: Aiglun, Barras, Le-Castellard-Melan, Le-Chaffaut-St-Jurson, Champtercier, Hautes-Duyes, Mallemoisson, Mirabeau, Thoard

Forcalquier'n kantoni: Dauphin, Forcalquier, Limans, Mane, Niozelles, Pierrerue, Saint-Maime, Saint-Michel-l'Observatoire, Sigonce. Seuraava kunta kuuluu osittain alueeseen: Villeneuve

La-Javien kantoni: Archail, Beaujeu, Le-Brusquet, Draix, La-Javie

Manosquen kantoni: Seuraava kunta kuuluu osittain alueeseen: Manosque

Manosque Nordin kantoni: Saint-Martin-les-Eaux. Seuraava kunta kuuluu osittain alueeseen: Volx

Manosque Sudin kantoni: Montfuron, Pierrevert

Les-Mées'n kantoni: Le-Castellet, Entrevennes, Malijai, Puimichel. Seuraavat kunnat kuuluvat osittain alueeseen: Les-Mées, Oraison

Mezelin kantoni: Beynes, Bras-d'Asse, Chateauredon, Estoublon, Mezel, Saint-Jeannet, Saint-Julien-d'Asse

La-Motte-du-Cairen kantoni: Chateaufort, Clamensane, La-Motte-du-Caire, Nibles, Valernes

Moustiers-Sainte-Marien kantoni: Moustiers-Sainte-Marie, St-Jurs

Noyers-sur-Jabronin kantoni: Bevons, Chateauneuf-Miravail, Curel, Noyers-sur-Jabron Les-Omergues, Saint-Vincent-sur-Jabron, Valbelle

Peyruis'n kantoni: Seuraavat kunnat kuuluvat osittain alueeseen: La-Brillanne, Ganagobie, Lurs, Peyruis

Reillannen kantoni: Aubenas-les-Alpes, Cereste, Montjustin, Oppedette, Reillanne, Sainte-Croix-A-Lauze, Vacheres, Villemus

Riezin kantoni: Allemagne-en-Provence, Esparron-de-Verdon, Montagnac-Montpezat, Puimoisson, Quinson, Riez, Roumoules, Sainte-Croix-de-Verdon, Saint-Laurent-du-Verdon

Saint-Etienne-les-Orguesin kantoni: Cruis, Fontienne, Lardiers, Mallefougasse-Auges, Montlaux, Ongles, Revest-Saint-Martin, Saint-Etienne-Les-Orgues

Sisteronin kantoni: Entrepierres, Sisteron

Valensolen kantoni: Brunet, Saint-Martin-de-Brômes. Seuraavat kunnat kuuluvat osittain alueeseen: Valensole, Greoux-les-Bains

Volonnen kantoni: Aubignosc, Chateauneuf-Val-Saint-Donat, L'Escale, Peipin, Salignac, Sourribes, Volonne. Seuraavat kunnat kuuluvat osittain alueeseen: Chateau-Arnoux-Saint-Auban, Montfort.

Hautes-Alpesin departementti (05)

Laragne-Monteglinin kantoni: Eyguians, Laragne-Monteglin

Orpierren kantoni: Etoile-Saint-Cyrice, Lagrand, Nossage-et-Benevent, Orpierre, Sainte-Colombe, Saleon, Trescleoux

Ribiers'n kantoni: Barret-Le-Bas, Chateauneuf-de-Chabre, Eourres, Saint-Pierre-Avez, Salerans

Rosansin kantoni: Bruis, Chanousse, Montjay, Moydans, Ribeyret, Rosans, Saint-Andre-de-Rosans, Sainte-Marie, Sorbiers

Serresin kantoni: Le-Bersac, L'Epine, Mereuil, Montclus, Montmorin, Montrond, La-Piarre, Saint-Genis, Serres, Sigottier.

Vauclusen departementti (84)

Aptin kantoni: Auribeau, Castellet, Gignac, Lagarde-d'Apt, Saignon, Saint-Martin-de-Castillon, Viens

Bonnieux'n kantoni: Buoux, Sivergues

Sault'n kantoni: Aurel, Monieux, Saint-Christol, Saint-Trinit, Sault.

Drômen departementti (26)

Buis-les-Baronnies'n kantoni: Rioms, La-Rochette-du-Buis, Saint-Auban-sur-l'Ouvèze

Sederonin kantoni: Aulan, Ballons, Barret-de-Lioure, Eygalayes, Ferrassieres, Izon-la-Bruisse, Laborel, Lachau, Mevouillon, Montauban-sur-l'Ouveze, Montbrun-les-Bains, Montfroc, Montguers, Reilhanette, Sederon, Vers-sur-Meouge, Villebois-les-Pins, Villefranche-le-Château.

4.4 Alkuperätodisteet: Jokainen maidontuottaja, jalostuslaitos ja kypsytyslaitos tekee soveltuvuusilmoituksen, jonka I.N.A.O. rekisteröi. Sen perusteella I.N.A.O. pystyy tunnistamaan kaikki toimijat. Jokaisen toimijan on pidettävä I.N.A.O:n saatavilla rekisterit sekä kaikki maidon ja juustojen alkuperän, laadun ja tuotanto-olosuhteiden tarkastamisen kannalta tarvittava aineisto. Jokaiseen juustoon on kiinnitettävä etiketti, jonka avulla tuotetta voidaan seurata.

Alkuperänimityksellä suojatun tuotteen ominaispiirteiden tarkastamisen yhteydessä tuotteiden laatu ja luonteenomaisuus varmistetaan analyyttisellä ja aistinvaraisella tutkimuksella.

4.5 Tuotantomenetelmä: ”Banon”-juuston valmistamiseen käytettävän maidon on oltava peräisin yksinomaan vuohista, jotka kuuluvat Provencen yleisiin rotuihin (races communes provençales), rotuun Roves tai alppirotuihin tai jotka ovat näiden rotujen risteymiä. Lisäksi vuohilauman keskivuosituotos saa olla enintään 850 kg maitoa kutakin lypsävää vuohta kohden.

Vuohien ruokinta perustuu pääasiassa niittylaiduntamiseen ja/tai vapaaseen kasvatukseen. Heti kun ilmasto-olosuhteet ja kasvien kasvuvaihe sallivat, vuohet lasketaan niittylaitumelle ja/tai vapaaseen kasvatukseen. Vuohien on laidunnettava vähintään 210 päivää vuodessa, ja vuohien on saatava pääosin laidunrehua vähintään 4 kuukauden ajan vuodessa.

Tilalla vuohilauman ravinnoksi tosiasiassa tarkoitetun rehupinta-alan on oltava ainakin 1 ha niittyä kahdeksaa vuohta kohden ja 1 ha vapaata kasvatusalaa kahta vuohta kohden. Sisätiloissa tapahtuva kasvatus ja kasvatus ilman ulkonaliikkumisaluetta on kielletty.

Kaukaloruokinnassa annettavan lisärehun (kuivarehun ja lisäravinteiden) määrää on rajoitettu vuotta ja vuorokautta kohden samoin kuin rehun ostoa alueen ulkopuolelta.

Maito on kerättävä tiloilta kerran vuorokaudessa, ja maitoa on säilytettävä ennen keräystä 8 oC:n lämpötilassa.

Maito käytetään raaka- ja kokomaitona, jonka valkuais- ja rasvapitoisuutta ei ole vakioitu.

Kaikki fyysiset ja kemialliset käsittelyt ovat kiellettyjä lukuun ottamatta makroskooppisten epäpuhtauksien poistamiseen tarkoitettua suodattamista, maidon säilyttämiseen tarkoitettua jäähdyttämistä positiiviseen lämpötilaan ja maidon kuumentamista enintään 35 oC:n lämpötilaan ennen juoksettamista.

Juoksetteen, maitohappoentsyymien, kypsytysentsyymien tai suolan (natriumkloridin) lisäämistä lukuun ottamatta maitoon ei saa lisätä mitään eikä siitä saa poistaa mitään.

Maito juoksetetaan 29–35 oC:n lämpötilassa. Tilavalmistuksen yhteydessä maidon juoksettaminen tapahtuu enintään 18 tunnin kuluttua ensimmäisestä lypsystä. Meijerissä juoksettaminen tapahtuu enintään 4 tunnin kuluttua kerätystä viimeisestä lypsystä.

Juoksettuman leikkaus tehdään enintään 2 tunnin kuluttua juoksettamisesta. Juustouma laitetaan muotteihin käsin. Juusto käännetään ainakin kahdesti ensimmäisten 12 tunnin aikana. Valutus tapahtuu vähintään 20 oC:ssa. Juusto poistetaan muoteista 24–48 tunnin kuluttua muotteihin laitosta. Tämän jälkeen juusto suolataan.

Kypsytys tapahtuu kahdessa vaiheessa: ensimmäisessä kypsytysvaiheessa paljaita juustokiekkoja kypsytetään 5–10 vuorokautta vähintään 8 oC:n lämpötilassa ennen niiden käärimistä lehtiin; toisessa kypsytysvaiheessa jalokastanjan lehtiin käärittyjä juustoja kypsytetään vähintään 10 vuorokautta 8–14 oC:n lämpötilassa. Ilmankosteuden on oltava yli 80 prosenttia.

Juustot voidaan kastaa viinistä tai rypälesakasta valmistettuun viinaan ennen käärimistä jalokastanjan lehtiin.

Tämän kaksoiskypsytyksen ansiosta, joka kestää vähintään 15 vuorokautta juoksuttamisesta lukien, juustoon kehittyy sille ominaiset aromit.

Juustouman tai juuston siirtäminen on kielletty.

4.6 Yhteys maantieteelliseen alkuperään: ”Banon”-juuston nimi tulee Banonin kunnasta, joka sijaitsee Alpes-de-Haute-Provencen departementissa.

”Banon”-juustoa tuotetaan alueella, jossa maaperä on karua ja kasvusto harvaa ja hyvin omaleimaista (pensaikkoa). Tähän ovat syynä kasvualusta ja Provencen keskikorkean vuoriston kuiva, aurinkoinen, talvella usein varsin viileä ilmasto. Hankala maasto on vuohen ihannealuetta, jolta vuohi hankkii keskeisen osan ravinnostaan.

Erityisen ympäristön vuoksi on syntynyt paimentamiseen perustuva tuotantojärjestelmä, jossa alueen erityispiirteet hyödynnetään. Koska maaperän viljelyominaisuudet ovat heikot, asukkaat ovat pyrkineet hyödyntämään ympäristönsä luonnonvaroja parhaalla mahdollisella tavalla.

Sen vuoksi jokaisella perheellä oli sian ja kanalan lisäksi muutamia vuohia, ”köyhän lehmiä”, joista saatiin tuoretta maitoa ja juustoa. Juustoja valmistettiin aluksi omaa käyttöä varten ja yli jääneet juustot myytiin paikallisilla toreilla, erityisesti Banonissa, joka on merkittävien kulkureittien risteyskohta ja markkina- ja toripaikka. Banonin juuston maine kasvoi varsin nopeasti, kuten käy ilmi lukuisista 1800-luvulta peräisin olevista kirjallisista lähteistä.

Toisen maailmansodan jälkeen vuohenkasvatuksessa erikoistuttiin ja tuotanto meni myyntiin, ainoastaan ylijäämä käytettiin omassa talaoudessa.

”Banon”-juusto on kahdella tapaa ainutlaatuinen: se on nopeasti koaguloitu, juoksutteella juustoutettu juusto, joka on kääritty jalokastanjan ruskeisiin lehtiin.

”Banon”-juusto on aina valmistettu juoksutusmenetelmällä. Tämä valmistusmenetelmä on aina ollut käytössä alueella. Tästä ovat osoituksena valmistukseen käytettävissä muoteissa olevat suuret reiät. Niiden perusteella juustouma saadaan juoksettamalla. ”Banon”-juuston valmistuksessa käytetään yhtenä harvoista edelleen tätä menetelmää.

Menetelmän käyttö johtuu ilmasto-olosuhteista (ympäröivän ilman korkea lämpötila ja kuivuus estävät maidon jäähdyttämisen ja pitämisen alhaisessa lämpötilassa, jotta maitohappoentsyymit saisivat vaikuttaa), jotka pakottavat käyttämään nopeaa koagulaatiota ja paljon juoksutetta, jottei maito ala hapantua.

Lehtiin kääriminen on myös tähän juustoon liittyvä perinteinen menetelmä. Se vaikuttaa sekä juuston säilymiseen (ilmaa eristävästi) että kypsymiseen (juustolle ominaisten aromien kehittyminen). Jalokastanjan lehtien käyttö on vakiintunut niiden rakenteen kestävyyden ja tanniinin laadun vuoksi.

Näin ”Banon”-juuston valmistuksessa riitti työtä koko vuoden ajaksi, ja sen avulla selvittiin talvesta, jolloin vuohista ei saatu maitoa.

Tuotantoa koskevat edellytykset on määritelty siten, että alueen erikoisominaisuudet ja perinteiset käytännöt säilyisivät ja pääsisivät esiin tuotteessa. Vuohien ruokinta on mukautettu erityisen hyvin ympäristöön, mikä antaa juustolle sille tyypilliset ominaisuudet. Laiduntaminen on tässä keskeisessä asemassa.

4.7 Valvontaelin:

Nimi: Institut National des Appellations d'Origine Osoite: 51, rue d'Anjou F-75008 Paris Puhelin: (33-1) 53 89 80 00 Faksi: (33-1) 42 25 57 97 Sähköposti: info@inao.gouv.fr Nimi: D.G.C.C.R.F. Osoite: 59, Bd V. Auriol F-75703 Paris CEDEX 13

4.8 Merkintä: Jokaisessa ”Banon”-alkuperänimityksellä kaupan pidettävässä juustossa on oltava oma etikettinsä, johon on merkitty alkuperänimitys.

Juustojen pakkausmerkinnöissä rekisteröidyn alkuperänimityksen on oltava kirjoitettu kirjaimilla, jotka ovat vähintään yhtä suuret kuin muut merkinnöissä olevat merkit, ja siihen on sisällyttävä ilmaisu ”Appellation d'origine contrôlée” tai ”AOC”.

Merkinnän ”INAO”, ilmaisun ”Appellation d'Origine Contrôlée” ja itse nimityksen sisältävän logon kiinnittäminen juustoon on pakollista silloin, kun juustolla on rekisteröity alkuperänimitys.

4.9 Kansalliset vaatimukset: ”Banon”-juuston rekisteröityä alkuperänimitystä koskevan asetuksen mukainen.

(1) Euroopan komissio, Maatalouden ja maaseudun kehittämisen pääosasto, Maataloustuotteiden laatupolitiikka, B-1049 Bryssel.